  Майя Бывальцева Удмуртилэн но удмуртъёслэн улоназы ортчись ар ӵоже трос пусйымонэз но тунсыкоез вал. Элькунлэсь тӧрозэ ӝегатон но улосвылысь тӧрлык ёзэсъёсы выль адямиослэн вуэмзы, куинь Герберъёс, пӧртэм вожвылъяськонъёсын вормонъёс но трос мукетыз. Ивортодэтъя «Удмуртия» агентство куд-ог ортчем ужрадъёсты толэзен-толэзен тодэ вайытэ. Толшор 13-тӥ толшоре Ижкарын Ивор вӧлмытӥсьёслэн балазы Эрик Батуев нимо йӧскалык премиосты сётӥзы. 2016-тӥ ар понна премиез басьтӥзы «Мынам Удмуртие» телерадиокомпаниысь журналистъёс Светлана Белых но Светлана Пикулева, «Удмурт Дунне» газетысь валтӥсь редакторлэн воштӥсез Елена Миннигараева. Егит журналист сямен пусъемын Удмурт кун университетысь удмурт кылосбуръя, финноугроведениея но журналистикая институтын 3-тӥ курсын дышетскись Юлия Ильмурзина. Кузебай Гердлэн вордскем нуналаз, 14-тӥ толшоре, Ижкарын быдӟым удмурт гожъясез, дышетӥсез буре ваён ужрадъёс ортчизы. Удмурт калык туж шудо солэн сыӵе адямиез вань шуыса. <…> Асьмелэн котькудмылэн, солэсь адӟем карыса, эшшо но мар ке умойзэ лэсьтэм потэ элькунмы понна, шаермы понна, удмурт калыкмы понна Татьяна Ишматова, «Удмурт Кенеш» огазеяськонлэн тӧроез19-тӥ толшоре Ижкарын удмурт кылэн эшъяськись 8–11 классъёсын дышетскись пиналъёс понна сяме пырем «Вожо бал» ортчиз. Нырысьсэ та ужрадэ, Удмуртилэн шоркарысьтыз сяна, элькунысь но нылпиосты ӧтизы. Вераны кулэ, Выль арез пусъён удмурт калыклэн йылолъёсыз пӧлы ӧз пыры. Удмуртъёс понна тужгес но бадӟым инты басьтэ вал Вожодыр. Со вакытэ пӧртмаськон но тунаськон сямъёсты ивортодэтъя «Удмуртия» агентстволы возьматӥзы Пичи Пурга ёросысь Баграш-Бигра гуртысь нылъёс но песянайёс. Тулыспал «Пельняньлэн дунневыл нуналэз» фестивальлэн берпуметӥ нуналаз 11-тӥ тулыспалэ Ижкарын улӥсьёс но куноос 6 час ӵоже 74 сюрс 59 пельнянь сиизы. Со дунне рекорд! Удмуртилэн шоркараз фестиваль 10 нунал кыстӥськиз. Со улсын пӧртэм мастер-классъёс ортчизы. 16-тӥ тулыспалэ Пичи Пургаын ХХ элькун «Герд лыдӟонъёс» ортчизы. Радъясьлэн, «Удмурт Кенеш» огазеяськонлэн, кичӧлтэмезъя, туэ нырысьсэ конференци Ижкарлэн палэназ радъяськиз. Ужрадэ 400 пала адями люкаськиз — удмурт азьветлӥсьёс, тодосчиос, дышетӥсьёс, пиналъёс. Лыдӟонъёс улсын ик Кузебай Герд нимо йӧскалык премиез сётӥзы, «Удмурт Кенеш» но Пичи Пурга ёрос валче ужан сярысь тупанкыл юнматӥзы. Удмурт Йӧскалык лыдӟетъюртлэн Йӧскалык но шаертодон литературая но библиографияя центраз 20-тӥ тулыспалэ удмурт литературной кыллэн историезъя лекция ортчиз. Сое нуиз кылосбур тодосъя доктор, Удмурт кун университетысь профессор Валей Кельмаков. Историез гажаны кулэ. <…> Мар гожъязы, кызьы гожъязы вуж авторъёс, соосты тоже гажаны кулэ. Соосты выль дӥсе дӥсятыны уг яра. «Брангурт песянайёс» мед ветлозы асьсэ дӥсенызы, а не туала городской, сверхмодной платьяосын. Шонерак вераса, историез тодыны кулэ, историяя ужаны кулэ Валей Кельмаков, кылосбур тодосъя докторУдмурт кылын коми сямен «Мафия» шудон ортчиз Ижкарын 21-тӥ тулыспалэ. Элькунысь удмурт егитъёслэн «Шунды» огазеяськонзы Анай кыллэсь калыккуспо нуналзэ сыӵе аспӧртэмлыко пусйыны ӧтиз студентъёсты но ужась егитъёсты. Южтолэзь Ивортодэтъя «Удмуртия» агентство, сайтлэн удмурт кылын бамез усьтонлы 1 ар тырмонлы сӥзьыса, гожтэтъёсын воштӥськон Telegram вотэслы удмурт шӧмо стикеръёс лэсьтӥз. Солэн геройёсыз — удмурт фольклорысь Лопшо Педунь но Вукузё, озьы ик элькунэнымы герӟаськем макеос. Мылкыдэз возьматӥсь удмурт шӧмо суредъёсты ссылкая потыса кыскыны луэ. Мар уг тырмы Удмуртиын йӧскалык удмурт кино лэсьтон понна. Со сярысь вераськон мынӥз Ижкарын 20-тӥ южтолэзе. «Йӧскалык удмурт кино: вань-а луонлык?» котырес ӝӧк улосвыллэн шоркараз та нуналъёсы мынӥсь этнокиноя фестиваль улсын радъяськиз. «АR-GOD»удмурт-эстон группа нырысетӥ крезьгуро альбомзэ поттӥз. Казаньысь федерал университетлэн радиоезлэн тулкымъёсыз вылын 22-тӥ южтолэзе нырысетӥез удмурт кылын передача потӥз. «Удмурт Кенеш» удмурт кадръёсъя резерв кылдытон борды басьтӥськоз шуыса ялӥз. Сое кылдытон, дасян но азинтон сярысь валатэтэн (положениен) огазеяськонлэн 22-тӥ южтолэзе ортчем Пичи кенешаз тодматӥзы. Кулэ шедьтыны адямиосты, бырйыны, лыдмет лэсьтыны, учкыны, кин туннэ ик уж борды кутскыны быгатэ, нош кинэ, азьланяз ужаны мед быгатоз шуыса, дасяны кулэ. Собере ини азинтыны, азинскыны юрттыны. Тӥни сыӵе малпанмы вал милям Александр Скобкарёв, «Удмурт Кенешлэн» исполкомезлэн ёзчиез, Калык возёсъя но кун службая Росси академилэн Ижкарысь ёзэтысьтыз кафедралэн кивалтӥсез«Шудком» удмурт визьбур клуб 29-тӥ южтолэзе кыкетӥ сезонэзлэсь нырысетӥ шудонзэ ортчытӥз. Визьзэс сынаны быдэн куать адямиен 14 командаос люкаськизы, кылемаз сезонын 9 вал. Оштолэзь 4-тӥ оштолэзе Алнаш черкогуртын элькун «Ашальчи лыдӟонъёс» ортчизы. Ужрадэ быдэс элькунысь удмурт азьветлӥсьёс вуизы — «Удмурт Кенеш», «Удмурт нылкышно кенеш» огазеяськонъёслэн кивалтӥсьёссы но ёзчиоссы, Ашальчи Оки нимо премиен пӧртэм аръёсы пусъем муртъёс. Та ужрадын ик премиез выль адямиослы сётӥзы — Лидия Бияновалы но Валентина Ивановалы. 4-тӥ оштолэзе ик Удмуртиын улӥсьёсты возьмамтэ шорысь луэм ивор тулыкымъяськытӥз — элькунлэсь тӧрозэ Александр Соловьёвез ӝегатӥзы но Москвае нуизы. Россиысь Следствиосъя комитетлэн пресс-службаез ивортӥз, солы пумит уголовной уж ӝутэмын шуыса. Со нуналэ ик Россилэн азьмуртэз Владимир Путин Удмуртилэн тӧроезлэсь ужъёссэ огдырлы быдэсъясе Александр Бречаловез юнматӥз. 5-тӥ оштолэзе ини со аслаз пуктэтэныз улосвыл кивалтэтэз отставкае келяз. 6-тӥ оштолэзе «Удмурт нылпилы — удмурт выжыкыл» нырысетӥ вожвылъяськонэ пыриськем семьяосты пусйизы. Интернет-конкурсын Пичи Пурга ёросысь Эгра гуртысь Семёновъёслэн семьязы вормиз. 8-тӥ оштолэзе куатетӥ ползэ «Бадӟым удмурт диктант» ортчиз. Удмурт кылын гожъяськыны быгатэмзэс эскерыны Удмурт кун университетэ 36 адями лыктӥз. Диктантлы текст гожтӥз биологи тодосъя доктор Виктор Туганаев. Оглом ужрадэ 700-лэсь трос адями пыриськиз.  13-тӥ оштолэзе Норвегиын ӧжыт лыдъем калыкъёслэн кылъёсынызы кырӟанъя Liet International калыккуспо конкурс ортчиз. Отын удмурт кылын кырӟанэз быдэстӥз но 3-тӥ инты басьтӥз Татарстанысь Павел Александров. Мынон азям вал вормонлы дасяськем адями. Соин вормонэн ик кошки шуыны луэ! Павел АлександровТабере со котькуд удмурт ужрадын дуно куно луэ. Куартолэзь 15-тӥ куартолэзе Удмуртиысь йӧскалык кун театр пичи залзэ усьтӥз. Со 50–60 учкисьлы чакламын. Та пичи залын котьмар но лэсьтыны луоз: творческой пумиськонъёс, экспериментальной спектакльёс, моноспектакльёс, мар потэ милям артистъёсмылэн, творческий коллективмылэн, сое ик мед лэсьтозы Андрей Ураськин, Удмуртиысь йӧскалык театрлэн кивалтӥсезВить удмурт кылбурчиослэн — Сергей Матвеевлэн, Пётр Захаровлэн, Татьяна Черновалэн, Анастасия Шумиловалэн, Василий Ванюшевлэн — ужъёссы Россиысь калыкъёслэн кылбуретсылы сӥзем антологие шедизы. Та выллем бичетъёс Россиын но, кунгож сьӧрын но поттылэмын ӧй вал на. «Удмурт Кенешлэн» азьветлӥсьёсыз 20-тӥ куартолэзе Удмуртилэн тӧроезлэсь ужзэ быдэсъясен Александр Бречаловен пумиськылӥзы. Соос йӧскалык дышетон сярысь ужпумъёсты ӝутӥзы но Ижкарын В. Г. Короленко нимо драмая ӟуч театрлэн азьвыл юртаз Удмурт лулчеберетъя центр усьтыны кулэ шуыса веразы. 21-тӥ куартолэзе ини Бречалов театрлэсь юртсэ учкыны ветлӥз но Удмурт лулчеберетъя центр кылдытонъя курон туж шонер шуыса пусйиз. Удмуртиын улӥсьёс элькунлэсь нырысетӥ азьмуртсэ Александр Волковез берпуметӥ сюресаз келязы. 29-тӥ куартолэзе Удмуртиысь калыкъёслэн эшъяськон юртазы «Выжы-выжы-выжыкыл» III элькун нылпи фестивальлэн йылпумъян люкетэз ортчиз. Отын Удмуртиын улӥсь калыкъёслэн выжыкылъёссыя удмурт кылын пуктэм 9 возьматонъёсын тодматӥзы. Таяз арын фестивальлэн нырысетӥ люкетаз 10 площадкаосын 35 выжыкыл возьматӥзы. Покчиос визьнодасьёсынызы ӵош ӟуч, удмурт, бигер, пор, украин, белорус, чуваш, мордва, манси калыкъёслэсь выжыкылъёссэс дасязы. «Выжы-выжы-выжыкыл-2017» фестиваль Инвожо 7-тӥ инвожое Ижкарын Удмурт лулчеберетъя центрлэн пуштросэз пумысен калыкен кенешон ортчиз. Отчы удмурт азьветлӥсьёс, тодосчиос, элькун но кар тӧрлыкъёслэн ыстэм муртъёссы пыриськизы. Таяз арын тупатъян ужъёсты кутскомы. Кӧня ке ар ортчыса, шонергес вераса, куинь ар улыса, Удмуртилэн кунлыкезлы 100 ар тырме. Мон вераны быгатӥсько, со дырлы, тыршомы вазьгес но, Удмурт лулчеберетъя центр отын усьтӥськоз Сергей Смирнов, Удмуртиысь тӧролэн но кивалтэтлэн администрациенызы кивалтӥсьлэсь ужзэ быдэсъясь«Удмуртия» издательстволэн куинь книгаосыз Росси вожвылъяськонъёсын вормисьёс пӧлы шедизы. «Удмуртские народные мифы и легенды» книга (кылдытӥсез Надежда Кралина) Россиысь книга поттӥсьёслэн ассоциацизылэн «Россиысь устоосыз книгаос» конкурсаз «Лучшее издание, вносящее вклад в диалог культур» номинациын устоосыз пӧлы пыриз. 12-тӥ инвожое Ижысь Кызьпу арамаын «Гербер» кар праздник ортчиз. Йӧзор шулдыръяськонэз куспетӥ карылӥз ке но, люкаськем калыклэсь мылкыдзэ ӧз сӥяты: соос кырӟазы-эктӥзы но, шудӥзы но, ӝук но веръязы. «Усьтэм кар» VII фестиваль улсын 13-тӥ инвожое Ижкарын удмурт егитъёслэн лулчеберетъя «Тысь» фестивальзы ортчиз. Со улсын шудонъёс, эктонъёс, мастер-классъёс ортчизы, егит гожъясьёслэн выль ужъёсынызы тодматскон, концерт радъяськизы. «Удмурт лулчеберет гуртын гинэ ӧвӧл, карын но улэ. Но татын со мукетгес, отчы туала улонысь пӧртэм ӧръёс пӧлэстӥсько. Егитъёслы со валамонгес потэ, но со дыре ик вашкалаеныз но тунсыкъяськон уг ышы», — шуиз фестивальлэсь ужанрадзэ кылдытӥсь Дарали Лели. Егитъёслэн лулчеберетъя «Тысь!» фестивальзы Ижкарын 17-тӥ инвожое 8 сюрслэсь трос адями Можга ёросысь Пичи Сюга гуртэ «Гербер» элькун шулдыръяськонэ люкаськиз. Дышем сямъя, тулыс бусы ужъёсты йылпумъян празднике быдэс Удмуртиысь, озьы ик мукет улосвылъёсысь удмуртъёс вуизы. Таяз арын Герберлэн валтӥсь темаез луиз вал. Ӵапак Можга ёросын будэто Горд Книгае пыртэм Ватка выжыысь валъёсты. «Гербер-2017» элькун шулдыръяськон 29 фото 27-тӥ инвожое Удмуртие Россилэн азьмуртэз Владимир Путин вуылӥз. «Калашников» концернын кунлэн кивалтӥсез Россиысь машиностроительёслэн огазеяськонзылэн бюроезлэн но Обороная предприятиослы юрттонъя лигалэн кенешоназы пыриськиз, тодосъя но техникая конкурсъёсын но ӵошатсконъёсын вормем егит ӧнерчиосын но дышетскисьёсын пумиськиз. «Купол» заводын ожгар но граждан вузъёсты поттон технологиен тодматскиз. Но нырысь ик Владимир Путин Ижкарысь Чапаев проездын куашкан калэ вуэм юртын улӥсьёсын пумиськиз. Пӧсьтолэзь 1-тӥ пӧсьтолэзе Москваысь «Эрмитаж» садын куинетӥ ползэ ни удмуртъёслэн Гербер праздниксы ортчиз. Таяз ардэ солэн валтӥсь мереткылъёсыз вал — «Лэсьтэмын Удмуртиын» но «Тод Удмуртиез Москваысь потатэк». Радъясьёслэн верамзыя, ужрадэ 10 сюрслэсь трос адями вуылӥз. Гербер - 2017 Москваын 8-тӥ пӧсьтолэзе Татарстанысь Кукмор карын удмуртъёслэн вашкала гуръёссыя «Чакара» улосвылкуспо фестиваль ортчиз. Фольклоръя ужрадэ 4 сюрс пала адями люкаськиз. 13 улосвылъёсысь удмуртъёслэн фольклор коллективъёс вуизы, сцена вылэ потӥсьёс гинэ 750 кузя вал. Пӧсьтолэзе Удмурт кун университетын калыккуспо гужем школаос ужазы. Удмурт но ӟуч кылъёсты дышетыны лыктэмъёс понна кылъя курсъёс сяна, лекциос, экскурсиос, мастер-классъёс радъяськизы. Дышетӥзы удмурт эктонъёсты но. Шаркан ёросысь Быгы гуртын ортчылӥсь «Быг-Быг» фестиваль Россиысь этнографияя 10 тужгес тунсыко гужем фестивальёс пӧлы шедиз. Нош Эгра ёросысь Сеп гуртысь но Лудорвайысь лулчеберетъя ӵектосъёс «Культурная мозаика малых городов и сёл» куинетӥ Росси конкурсын вормисьёс пӧлы пыризы. Шаркан ёросысь Лӧппочинка гуртысь 18 аресъем удмурт пияш Сергей Широбоков егитъёс пӧлын Европалэн чемпионатаз зарни медаль утӥз. Со 10 иськемын ваньзэсты азьпалтыны быгатӥз. Кияса ёросын «Яратоно Удмурт Кыл» лагерь ужаз. Арня ӵоже со пыр 120 пала адями потӥз. Со пӧлысь 40 мурт кылэз дышетыны лыктэмъёс, со сяна, дышетӥсьёс, крезьгур, фольклор коллективъёс, гуртын улӥсьёс. Гудырикошкон Ижкарын «Виль» («Выль») шулдыръяськонэ 2 сюрс пала адями люкаськиз. Выль емышъёслы сӥзем сяме пыӵам ужрад 2-тӥ гудырикошконэ Кызьпу арамаын ортчиз. Нош ик шумпоттӥз Шаркан ёросысь Сергей Широбоков. 13-тӥ гудырикошконэ Лондонын капчи атлетикая дуннелэн чемпионатаз со 20 иськеме ӝог ветлонын азвесь медаль утӥз. Удмуртиын спортсменэз героез сямен пумитазы. Удмуртиын капчи атлетикая дуннелэсь вице-чемпионзэ Сергей Широбоковез пумитазы 15-тӥ гудырикошконэ Ижкар вӧзысь «Ёлочка» лагерьын элькунысь секыт улон югдуре шедем удмурт пиналъёс понна «Тулкым» смена усьтӥськиз. Отчы 40 нылъёс но пиос вуизы. Шутэтскем но шулдыръяськем сяна, соос куинь ӧръёсъя тодон-валанъёс басьтыны быгатӥзы — театр, фольклор но видеоискусство. Быдэс дуннеын тодмо лейбл бесерманъёслэн но уйпал удмуртъёслэн крезьёсынызы диск поттоз. Удмуртие Санкт-Петербургысь крезьгурчи, бесерманъёс сярысь документальной фильмлы крезьгур гожтӥсь Виктор Сологуб но Англиысь куарая режиссёр, быдэс дуннеын калык крезьгуръёсты гожъясь Ричард Чаппель вуылӥзы. Яр ёросын нырысьсэ «Губи Fest» ёроскуспо усьтэм фестиваль ортчиз. 26-тӥ гудырикошконэ Ижкарысь Кызьпу арамаын кыккылъем нылпиос понна «Нуныкай» центрлэн нырысетӥ пумиськонэз ортчиз. Удмурт анай-атайёс но нылпиоссы ӵектослэн кивалтӥсьёсыныз, дышетӥсьёсын, но ужанрадлыкеныз тодматскизы. Мон малпасько, тани та нылпиос, кудъёсыз али будо пӧртэм проектъёсын милям, <…> соос быгатозы будыны зэмос удмурт интеллигенцие Татьяна Волкова, «Билингва» центрлэн кивалтӥсез, кылосбур тодосъя кандидат29-тӥ гудырикошконэ, «Шундыкар» лагерьлэн 25-тӥ сменаез йылпумъяськиз. Удмуртиысь, Башкортостанысь, Татарстанысь, Пермь шаерысь, Марий Элысь 95 нылъёс, но пиос 11 ӧръёсъя выль тодон-валанъёс люказы, быгатонлыкъёссэс волятӥзы. «Шундыкар-2017» Куарусён 2-тӥ куарусёнэ Дэбес черкогуртын Фольклоръя но пӧраськонъя «Зарни — Ё перепеч, табань но пельнянь!» кыкетӥез фестиваль-конкурс ортчиз. Со улсын ик черкогуртын «Зарни перепеч» синпелет кылдӥз. Нош ми тодӥмы, малы фестиваль озьы нимаське.  Удмуртилэн кунлыкезлы 100 ар тырмонэз пусъён но солы дасяськон пумысен ӵектонъёсты эскеризы 7-тӥ куарусёнэ усьтэм оргкомитетлэн ужась группаезлэн пумиськоназ. Тӧрлыкъёслэсь но мер огазеяськонъёслэсь оглом 60-лэсь трос ӵектонъёс вуизы.  10-тӥ куарусёнэ Удмуртилы тӧроез но улосвылысь Кун Кенеше депутатъёсты быръёнъёс ортчизы. 100 процентсэ бюллетеньёсты эскеронлы йылпумъянъёсъя Удмуртилы тӧроез быръёнъёсын Александр Бречалов 78,16 процентсэ куараосты люказ. 18-тӥ куарусёнэ Александр Бречалов Удмуртилэн тӧроезлэн ужоскетаз пыриз. Инаугурациын со удмурт но ӟуч кылын анткыл (присяга) сётӥз. Кыл сётӥсько, Удмурт Элькун Тӧролэсь ужоскетъёссэ быдэсъякум, адямилэсь но кунмуртлэсь эрикрадъёссэ но эрикъёссэ гажаны но утьыны, Россия Федерацилэсь Кункатсэ, федерал катъёсты, Удмурт Элькун Кункатэз но Удмурт Элькун катъёсты быдэсъяны но утьыны, калык понна оскымон ужаны Удмуртилэн тӧроезлэн анткылэз27-тӥ куарусёнэ Коми Элькунлэн шоркараз Россиысь финн-угор калыкъёслэн 6-тӥ ӧтчамзы усьтӥськиз. Сыктывкаре кунысьтымы пӧртэм удысъёсысь ӧнерчиос люкаськизы. Удмуртиысь 34 адямием делегация лыктэмъёс пӧлысь тужгес бадӟымез вал. Уж ньыль секциосъя мынӥз, одӥгез этнотуризмлы сӥземын вал. Ӧтчамын пуктэм ужпумъёс валамонэсь, адӟымонэсь но быдэстымонэсь, пусйизы делегатъёс.  Удмурт йӧскалык театр нырысьсэ мюзикл пуктӥз. Александр Гринлэн «Алые паруса» повестезъя крезьгуро спектакльлэн премьераез 28-тӥ но 29-тӥ куартолэзе ортчиз. Коньывуон Глазкарысь В. Г. Короленко нимо пединститутын дышетскись Лия Стрелкова Сыктывкарын ортчем «Мисс студенчества Финно-Угрии2017» вожвылъяськонлэн «Мисс Дружба» номинацияз вормиз. Со кылбуръёс лыдӟиз, крезен шудӥз, удмуртъёслэн эпосэнызы но осконъёсынызы, шудонъёсынызы тодматӥз, кырӟаз. Удмуртилэн тӧроез Александр Бречалов элькун кивалтэтлэн выль ёзсӧзнэтэныз (структураеныз) тодматӥз, куд-ог министерствоос но удысэтъёс 2018-тӥ арын огазеямын луозы.  Кык удмурт министръёс асьсэ интыужазы кылизы. Удмуртиысь лулчеберетъя но туризмъя министерствоен кивалтӥсе улосвыллэн тӧроез Владимир Соловьёвез ик юнматӥз. Йӧскалык политикая министрлэн интыужаз — Лариса Бурановаез. Удмуртилэн шоркараз нырысьсэ лыктӥз Москваысь но быдэс Россей кунысь Патриарх Кирилл. Со Ижкарысь Александр Невский но Свято-Михайловской соборъёсы, Сарапулысь Пукро соборе, Глазкарысь Спасо-Преображенской соборе вуылӥз. Удмуртиын финн-угор егитъёслэн «Палэзян» фестивальзы ортчиз. Ужрадъёслы кутскон сётӥз «Туала этномода: шуг-секытъёс, но азинскыны луонлыкъёс» котырес ӝӧк. Фестиваль улсын адӟытонъёс, концертъёс, пумиськонъёс радъяськизы.  21-тӥ коньывуонэ Ижкарын удмурт кырӟанъя «Элькуновидение» вожвылъяськонлэн кыкетӥ люкетэз ортчиз. Отчы конкурслэсь быръён люкетсэ потэм 19 кырӟасьёс но коллективъёс пыриськизы. Йылпумъянъёсъя, финалэ 14-ез потӥзы. Со нуналэ ик нырысьсэ Ижкарын «Русские Витязи» пилотажной группа быгатонлыкъёссэ возьматӥз. «Русские витязи» пилотажной группа Ижкарын 27-тӥ коньывуонэ удмурт калыклэсь одӥгзэ дано пизэ, Россиысь но Удмуртиысь дано тренерез, Россиысь Паралимпи комитетлэн Удмуртиысь ёзэтэзлэсь кивалтӥсьсэ Виктор Кузнецовез берпуметӥ сюресаз келяз. Со Удмуртиын гинэ ӧвӧл, быдэс Россиын следж-хоккейлы кутскон сётӥз. 2014-тӥ арын Сочиын Паралимпи шудонъёсын Россилэн следж-хоккейя сборноезлэн ассэ азинлыко возьматыны быгатэмаз, азвесь медальёс утэмаз, солэн но кужымез вань. Эстониын финн-угор калыкъёслэн фестивальзы ортчиз. Отын Удмуртилэсь данзэ утизы крезен шудӥсь Вероника Федорова но кырӟась но пыж крезен шудӥсь Валерия Фёдорова. Шуркынмон 4-тӥ шуркынмонэ «Элькуновидение-2017» вожвылъяськонлэн йылпумъян люкетэз ортчиз. «Чирдоз уӵы» кырӟанэныз вормиз Павел Смирнов. Удысужлыко жюри пуктэмъя, конкурслы устозэ кылбурез гожтӥз Дэбес ёросысь Ольга Перевозчикова («Палэзьпу юмшан»), устозэ крезьгурез — Вотка карысь Любовь Иванова («Итаысь италмас»). Учкисьёслэн кузьымзы понна вожвылъяськонын азьпала потӥз Шаркан ёросысь Александра Протопопова. 9-тӥ шуркынмонэ, Ижкарысь Удмуртской урамысь 261 номеро юртлэн сэрегез куашказ. Шимучырын 7 адями быриз, соос пӧлын кык нылпиос. Ижкарын Калыкъёслэн эшъяськон юртазы «Пичи Чеберайёс но Батыръёс» элькун фестивальлэн йылпумъян люкетэз ортчиз. Отчы Удмуртиысь 19 ёросъёсысь но куинь каръёсысь вожвылъяськонлэн нырысетӥ люкетаз вормисьёс люкаськизы. «Пичи Чеберайёс но Батыръёс-2017» 12 фото Эгра каргуртын модая нырысетӥез «Сюан дэрем: вашкалаысьтыз туалаез пала» йӧскалыккуспо элькун этнофестиваль-вожвылъяськон ортчиз. Ужрадэз 13 коллективъёс пыриськизы, куинез соос пӧлысь удмурт сюан йылолъёсты возьматӥзы, нош 10-эз — дӥсь коллекциоссэс. «Сюан дэрем» этнофестиваль Удмуртилэн ужрад туризмъя дырпусэныз тодматон ортчиз 21-тӥ шуркынмонэ Ижкарын Драмая кун театрын. Куноослы элькунамы ортчылӥсь тужгес тунсыко ужрадъёс сярысь веразы.  Устоосыз удмурт рок-группаос чузъяськизы 23-тӥ шуркынмонэ Ижкарын «Goore Fest-2017» III финн-угор рок-фестивальын. Выль ужъёсынызы тодматӥзы но калыке вӧлмем кырӟанъёссэс быдэстӥзы Maleficium Arungquilta, «Малыми» но Garuda. Со сяна, фестивальлэн сцена вылаз нырысьсэ потӥзы ЭRӤК но «Дэмдор» группаос. «Goore Fest-2017» удмурт рок-фестиваль Удмуртиысь анай кылъя дышетӥсьёслэн вожвылъяськоназы Лудорвай школаысь Надежда Мерзлякова вормиз. Нош Сьӧлта ёросысь Выль Мӧнья шоръёзо школаысь удмурт кылъя но литературая дышетӥсь Светлана Хлебова «Анай кылъя, со пӧлын ӟуч кылъя, дышетӥсьёслэн огъяросси мастер-классы-2017» конкурслэн «Учитель-мастер» номинацияз устоез луиз. Нылпиосты удмурт кыллы дышетонъя кык ӵектосъёс Росси азьмуртлэн грантъёсъя фондысьтыз коньдон утӥзы.  Удмурт егитъёслэн «Дарт» газетсы нырысетӥез Удмуртиын ватсам дуннеен (дополненная реальность) потӥз. Толсур 1-тӥ толсуре Ижкарын удмурт егитъёслэн кыкетӥез «Удмурт-а мон?» форумзы ортчиз. Ӵектосъёс кылдытонлы сӥзем ужрадэ Удмуртиысь, Башкортостанысь, Татарстанысь, Киров улосвылысь но Екатеринбургысь 100-лэсь трос егитъёс люкаськизы. Тужгес устоосыз ӵектосъёс коньдонэн юрттэт басьтозы. Удмурт йӧскалык театрлэн пичи залаз нырысетӥ спектакль возьматӥзы. Кутскись режиссёрлэн но сценаристлэн, мунё театрысь актёрлэн Сергей Антоновлэн «Пуны» пьесаезъя спектаклез учкисьёс туж умой пумитазы. «Пуны» драмалэн премьераез Вотка ёросысь чорыг будэтонъя «Пихтовка» возёсэз выль технологиосты кутэмез понна Удмурт Элькунлэн тӧроезлэн «Признание» премиеныз пусйизы. Озьы ик нырысетӥ лауреатъёс пӧлы шедиз Вавож ёросысь «Колос» возёс. Якшур-Бӧдья черкогуртысь этнофутуризмъя «Тӧдьы юсь» калык огазеяськон йӧскалык дӥсьлэн вылӥ модаезъя «Этно-Эрато 2017» XVII еврази конкурсын вормиз. «Туала костюмын этнической мотивъёс» номинациын «Чильдэт» коллекцизэс пусйизы. 18-тӥ толсуре Ижкарын «Шудком» удмурт визьбур клублэн кыкетӥ сезонэзлэн йылпумъян шудонэз ортчиз. Отчы котькулэсь трос пыриськисьёс вуизы — ӝӧкъёс сьӧры быдэн куать муртэн 20 командаос пуксизы. Кыкетӥ ползэ валтӥсь кузьымез басьтӥз «Валамон-Паримон» команда. Тодмо луизы Эрик Батуев нимо йӧскалык премиен пусъем журналистъёслэн нимъёссы. 2017-тӥ ар понна йӧскалык премиен пусъемын луозы: «Удмуртия» кун телерадиокомпаниысь журналист Владимир Михайлов, «Мынам Удмуртие» телерадиокомпаниысь журналист Александр Бикузин, «Удмурт дунне» газетысь журналист, «Дарт» ватсэтэзлэн редакторез Мария Векшина. Тегъёс: Политика Мерлык Лулчеберет Туризм Дышетон Удмуртия гуртвозёс удмуртъёс удмурткыл йӧскалыкполитика  